樊效才

樊效才（），字龍所，號望莪，直隸順天府霸州文安縣人，明朝政治人物。

 生平 
樊效才始祖樊希初自興州宜興衛徙文安縣，世居城西郭里。樊效才早年家道中落，十歲時依母授書，雖生活艱苦仍力學不輟。十四歲應童子試，為知縣王右軒所器重。三年後入縣學，又三年食廩餼，八次考試皆冠諸生，督學使皆以名家相許。其後以選貢入國子監，與李九我、方中涵、瞿唐、成毖予等七人並稱「太學七士」，然而屢試不第。

謁選後授陝西文縣知縣。文縣地廣八百里，多訟獄，官吏常藉訟取利。樊效才剖決謾妄，力絕贖鍰，酌輕重執法，並奏請巡按御史簡化訟事。有吏偽造印信，樊效才辨其詐，巡按驚其明察。文縣設守備統兵十三所，兵多占冒名額，樊效才清核軍籍，按名發餉，整頓軍伍。又見士子赴試長安負笈三千里，請以柴馬銀八十兩資助，著為令。

任內均平賦役，減商稅，除耗羨，修倉庾，濬學宮。因與按察使、知府不合而連染，改靜海縣儒學教諭。靜海縣文風廢弛，樊效才合紳衿修學，損輸督課，士風奮起，其後入祀名宦祠。

其後改福王府屬官，赴洛陽。福王朱常洵為明神宗愛子，從官廩給不時，樊效才上奏數千言，陳述民窮盜起之憂，建議福王婉言勸諫。福王初疑懼，後優旨答之，頒從官祿，內外稱頌。

晚年致仕歸里，居家二十年，日編《司馬史》題君臣二目凡十三卷，又著《日涉編》記古人經歷。端坐一室，塵盈硯席晏如。崇禎十年（1637年）卒，年八十八。

 評價 
樊效才負材倜儻，晚益弢練，急病讓夷，行有方格。家居編史不倦，病革時自謂「生平正直」，時人稱爲篤行君子。

 家族 
始祖樊希初。先祖樊瑀，成化二十年甲辰科進士，順慶府知府。

 註釋 

X
Category:文安人
Category:明朝文縣知縣
Category:明朝縣儒學教諭
Category:明朝王府官員